Na temelju članka 15. Zakona o javnoj nabavi (NN 120/16) i članka 28. Statuta Doma za starije osobe Trnje, Upravno vijeće Doma za starije osobe Trnje, Poljička 12, Zagreb: OIB: 56787155320, na 52. sjednici održanoj 02.11.2017. godine, donijelo je sljedeći

**PRAVILNIK O PROVEDBI POSTUPKA**

**JEDNOSTAVNE NABAVE**

**OPĆE ODREDBE**

**Članak 1.**

Ovim pravilnikom se utvrđuju pravila, uvjeti i postupci koje će Dom za starije osobe Trnje (u daljnjem tekstu: Dom) primijenjivati na nabavu robe i usluga te provedbu projektnih natječaja procijenjene vrijednosti do 200.000,00 kn te na nabavu radova procijenjene vrijednosti manje od 500.000,00 kn (u daljnjem tekstu: jednostavna nabava), a za koje sukladno odredbama Zakona o javnoj nabavi ne postoji obveza provedbe postupka javne nabave.

U provedbi postupaka jednostavne nabave Dom je dužan, osim odredbi ovoga Pravilnika, pridržavati se i drugih pozitivnih zakonskih i podzakonskih propisa vezanih za pojedini predmet jednostavne nabave.

**Članak 2.**

Vrijednost radova ili određene količine roba i usluga ne smiju se dijeliti s namjerom izbjegavanja primjene ovog Pravilnika ili određivanja niže razine jednostavne nabave.

Predmet jednostavne nabave mora biti opisan na jasan i potpun način koji osigurava usporedivost ponuda.

**Članak 3.**

Dom ne smije sklapati ugovore o jednostavnoj nabavi niti izdavati narudžbenice za jednostavnu nabavu gospodarskim subjektima s kojima su ravnatelj Doma, članovi Upravnog vijeća te članovi Stručnog vijeća i njihove povezane osobe u sukobu interesa, u smislu Poglavlja 8. Zakona o javnoj nabavi.

**RAZINE JEDNOSTAVNE NABAVE**

**Članak 4.**

Za provođenje postupaka jednostavne nabave određuju se sljedeće razine bagatelne nabave:

1. jednostavna nabava čija je procijenjena vrijednost jednaka ili manja od 20.000,00 kuna
2. jednostavna nabava čija je procijenjena vrijednost veća od 20.000,00 kuna, a manja od 200.000,00 kuna
3. jednostavna nabava radova čija je procijenjena vrijednost jednaka ili veća od 200.000,00 kuna, a manja od 500.000,00 kuna.

Primjenu određene razine jednostavne nabave određuje procijenjena vrijednost nabave pojedinog predmeta nabave, robe, radova ili usluga.

Procijenjena vrijednost predmeta nabave mora biti valjano utvrđena u trenutku početka postupka javne nabave. Izračun procijenjene vrijednosti nabave temelji se na ukupnom iznosu bez poreza na dodanu vrijednost.

**STRUČNO POVJERENSTVO DOMA**

**Članak 5.**

Provođenje postupaka jednostavne nabave obavljaju članovi stručnog povjerenstva imenovani od strane Ravnatelja Doma.

U pripremi i provedbi postupaka jednostavne nabave sudjeluju najmanje dva člana povjerenstva Doma od kojih jedan mora imati važeći certifikat iz područja javne nabave.

Iznimno, kada se postupak nabave zbog hitnosti mora što žurnije provesti, a da član povjerenstva koji ima važeći certifikat iz područja javne nabave, zbog bolesti, korištenja godišnjeg odmora i slično nije u mogućosti sudjelovati u postupku, u pripremi i provedbi postupka jednostavne nabave mogu sudjelovati najmanje dva člana povjerenstva Doma bez važećeg certifikata.

**POKRETANJE POSTUPKA JEDNOSTAVNE NABAVE**

**Članak 6.**

Postupak jednostavne nabave procijenjene vrijednosti od 20.000,01 kn započinje donošenjem Odluke o početku postupka jednostavne nabave.

Odluku o početku postupka donosi odgovorna osoba naručitelja uz prethodno odobrenje Upravnog vijeća, ukoliko joj je za donošenje takve odluke sukladno Statutu Doma takvo odobrenje potrebno.

Odluka o početku postupka sadrži odredbe o: predmetu nabave, evidencijskom broju nabave, procijenjenu vrijednost nabave, podatke o osobama koje provode postupak te podatke o ponuditeljima kojima će se uputiti poziv na dostavu ponude.

**IZDAVANJE NARUDŽBENICE I SKLAPANJE UGOVORA O JEDNOSTAVNOJ NABAVI**

**Članak 7.**

Jednostavna nabava prema ovom Pravilniku provodi se izdavanjem narudžbenice ili sklapanjem ugovora o jednostavnoj nabavi jednom ili odabranom ponuditelju – dobavljaču.

**Članak 8.**

Narudžbenica obavezno sadrži sljedeće:

* broj i datum narudžbenice
* oznaka odgovorne osobe koja izdaje narudžbenicu,
* podaci o gospodarskom subjektu – dobavljaču,
* vrsta roba, usluga odnosno radova koje se nabavljaju uz detaljnu specifikaciju jedinice mjere, količine, jedinične cijene te ukupne cijene,
* rok i mjesto isporuke,
* rok plaćanja.

**Članak 9.**

Ugovor o jednostavnoj nabavi obavezno sadrži podatke o ugovornim stranama koje sklapaju ugovor, mjestu sklapanja ugovora, predmetu ugovora, količinama, jediničnim cijenama, ukupnoj cijeni i ostalim bitnim sastojcima ugovora sukladno Zakonu o obveznim odnosima.

Računovodstvo Doma kontrolira usklađenost i točnost podataka na ulaznim računima dobavljača sa sklopljenim ugovorom.

Ugovor se može sklopiti i usmenim putem, ali mora biti potkrijepljen odgovarajućim računom koji sadržava sve podatke sukladno posebnom propisu.

**PROVEDBA POSTUPKA JEDNOSTAVNE NABAVE ČIJA JE PROCIJENJENA VRIJEDNOST JEDNAKA ILI MANJA OD 20.000,00 KUNA**

**Članak 10.**

Nabavu roba, radova i usluga procijenjene vrijednosti jednake ili manje od 20.000,00 kn, provodi se izdavanjem narudžbenice ili sklapanjem ugovora o jednostavnoj nabavi temeljem jedne ponude koja je prethodno zatražena telefonski, telefaksom ili e-mail poštom.

Iznimno od postupka jednostavne nabave iz ovog članka nije potrebno prikupiti ponudu, ispostaviti narudžbenicu ili sklopiti ugovor o jednostavnoj nabavi:

* u slučajevima iznimne hitnosti izazvane događajima koje Dom nije mogao predvidjeti,
* uslijed plaćanja jednostavne nabave roba, radova i usluga pojedinačne vrijednosti do 500,00 kuna.

**PROVEDBA POSTUPKA JEDNOSTAVNE NABAVE ČIJA JE PROCIJENJENA VRIJEDNOST VEĆA OD 20.000,00 KUNA, A MANJA OD 200.000,00 KUNA**

**Članak 11.**

Nabavu roba, radova i usluga procijenjene vrijednosti veće od 20.000,00 kn, a manje od 200.000,00 kn, naručitelj provodi slanjem poziva za dostavu ponuda (u daljnjem tekstu: Poziv) na adrese najmanje tri gospodarska subjekta ili objavom na službenim internetskim stranicama ili kombinacijom slanja Poziva na adrese najmanje tri gospodarska subjekta i objavom na internetskim stranicama Doma.

Za pojedine predmete nabave Dom može pribaviti i manje od 3 ponude, a a naročito u sljedećim slučajevima:

* kada zbog tehničkih ili umjetničkih razloga povezanih sa zaštitom isključivih prava ugovor može izvršiti samo određeni gospodarski subjekt,
* kada je to nužno potrebno zbog iznimne žurnosti izazvane događajima koje javni naručitelj nije mogao predvidjeti (npr. saniranje štete od vremenskih nepogoda, viša sila i drugi slučajevi iznimne žurnosti),
* kada je to potrebno zbog dovršenja već započetih radova, odnosno izvršenja usluga iz osnovnog ugovora.

**Članak 12.**

Poziv za dostavu ponuda koji se objavljuje na internetskim stranicama sadrži podatke o naručitelju, opis predmeta nabave i tehničke specifikacije, procijenjenu vrijednost nabave, kriterije za odabir ponude, uvjete i zahtjeve koje ponuditelji trebaju ispuniti, rok za dostavu ponude (datum i vrijeme), način dostavljanja ponuda, kontakt osoba, broj telefona i adresu elektroničke pošte, datum objave poziva na internetskim stranicama.

**Članak 13.**

Rok za dostavu ponuda ne smije biti kraći od 5 niti duži od 15 dana od dana upućivanja odnosno objavljivanja poziva za dostavu ponuda.

Prilikom određivanja rokova za dostavu ponuda Dom će uzeti u obzir složenost predmeta nabave.

Za postupak odabira ponude dovoljna je jedna pristigla ponuda koja udovoljava svim traženim uvjetima iz Poziva.

O odabiru će se obavijestiti svi ponuditelji.

**PROVEDBA POSTUPKA JEDNOSTAVNE NABAVE RADOVA ČIJA JE PROCIJENJENA VRIJEDNOST JEDNAKA ILI VEĆA OD 200.000,00 KUNA, A MANJA OD 500.000,00 KUNA**

**Članak 14.**

Kod postupka nabave radova čija je procijenjena vrijednost jednaka ili veća od 200.000,00 kn odnosno manja od 500.000,00 kn Dom nabavu provodi slanjem poziva za dostavu ponuda (u daljnjem tekstu: Poziv) na adrese najmanje tri gospodarska subjekta ili objavom na službenim internetskim stranicama ili kombinacijom slanja Poziva na adrese najmanje tri gospodarska subjekta i objavom na internetskim stranicama Doma.

Kada zbog razloga navedenih u članku 11. stavku 2. ovog Pravilnika Poziv ne može uputiti tri gospodarska subjekta, naručitelj pridržava pravo Poziv uputiti jednom gospodarskom subjektu.

**Članak 15.**

Poziv za dostavu ponuda koji se objavljuje na internetskim stranicama sadrži podatke o naručitelju, opis predmeta nabave i tehničke specifikacije, procijenjenu vrijednost nabave, kriterije za odabir ponude, uvjete i zahtjeve koje ponuditelji trebaju ispuniti, rok za dostavu ponude (datum i vrijeme), način dostavljanja ponuda, kontakt osoba, broj telefona i adresu elektroničke pošte, datum objave poziva na internetskim stranicama.

**Članak 16.**

Rok za dostavu ponuda ne smije biti kraći od 7 niti duži od 21 dan od dana upućivanja odnosno objavljivanja poziva za dostavu ponuda.

Prilikom određivanja rokova za dostavu ponuda Dom će uzeti u obzir složenost predmeta nabave.

Za postupak odabira ponude dovoljna je jedna pristigla ponuda koja udovoljava svim traženim uvjetima iz Poziva.

Kod postupka nabave radova čija je procijenjena vrijednost jednaka ili veća od 200.000,00 kn odnosno manja od 500.000,00 kn, Dom na osnovi rezultata pregleda i ocjene ponuda donosi Obavijest o odabiru najpovoljnije ponude ili Obavijest o poništenju postupka jednostavne nabave.

Obavijest o odabiru najpovoljnije ponude ili Obavijest o poništenju postupka jednostavne nabave Dom će istovremeno uputiti svakom ponuditelju.

Dostavom Obavijesti iz prethodnog stavka, stječu se uvjeti za izdavanje narudžbenice ili sklapanje ugovora o nabavi odnosno za pokretanje novog postupka.

**SADRŽAJ PONUDE**

**Članak 17.**

Ponuda sadrži:

* popunjeni ponudbeni list,
* jamstvo za ozbiljnost ponude, ako je traženo,
* dokumente kojima ponuditelj dokazuje da ne postoje razlozi isključenja,
* tražene dokaze sposobnosti,
* troškovnik,
* ostalo traženo u pozivu za dostavu ponuda.

Ponudbeni list iz stavka 1. ovoga članka sadrži:

* naziv i sjedište Doma,
* naziv i sjedište ponuditelja, adresa, OIB, broj računa,
* navod o tome je li ponuditelj u sustavu poreza na dodanu vrijednost,
* adresa e-pošte, kontakt osoba ponuditelja, broj telefona, broj faksa,
* predmet nabave,
* cijenu ponude bez poreza na dodanu vrijednost,
* iznos poreza na dodanu vrijednost,
* cijenu ponude s porezom na dodanu vrijednost,
* rok valjanosti ponude,
* datum i potpis ponuditelja.

**OTVARANJE, PREGLED I OCJENA PONUDE**

**Članak 18.**

Po isteku roka određenog u Pozivu za dostavu ponuda, najmanje dva ovlaštena predstavnika Doma, od kojih jedan mora imati važeći certifikat iz područja javne nabave, otvaraju pristigle ponude neposredno nakon isteka roka za dostavu ponuda, prema redoslijedu zaprimanja ponuda.

Otvaranje ponuda u postupcima jednostavne nabave nije javno.

**Članak 19.**

U postupku pregleda i ocjene ponuda, ovlašteni predstavnici Doma provjeravaju valjanost ponude sljedećim redoslijedom:

1. razloge isključenja,
2. ispunjenje uvjeta sposobnosti,
3. računsku ispravnost ponude,
4. ispunjenje zahtjeva vezanih za opis predmeta nabave i tehničke specifikacije,
5. ispunjenje ostalih uvjeta iz poziva za dostavu ponuda.

O pregledu i ocjeni ponuda, ovlašteni predstavnici Doma sastavljaju zapisnik.

**KRITERIJ ZA ODABIR PONUDE**

**Članak 20.**

Kriterij za odabir ponude je najniža cijena ili ekonomski najpovoljnija ponuda.

Kada je kriterij odabira ekonomski najpovoljnija ponuda osim kriterija cijene mogu se koristiti i npr. kriterij kvalitete, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke, rok izvršenja i drugo.

Ako odabrani ponuditelj odustane od svoje ponude, odbije potpisati ugovor u ostavljenom roku, ako ne dostavi jamstvo za uredno ispunjenje ugovora ukoliko je zatraženo u dokumentaciji, odnosno ako Dom raskine ugovor ili stornira narudžbenicu izvršit će se ponovno rangiranje ponuda prema kriteriju za odabir ne uzimajući u obzir ponudu odabranog ponuditelja te će se odabrati nova najpovoljnija ponuda prema kriteriju za odabir ili poništiti postupak nabave.

Dom zadržava pravo poništiti postupak jednostavne nabave u bilo kojem trenutku odnosno ne odabrati niti jednu ponudu, a sve bez ikakvih obaveza ili naknada bilo koje vrste prema ponuditeljima.

**Članak 21.**

Temeljem rezultata pregleda i ocjene ponuda Dom je obvezan odbiti:

* ponudu ponuditelja koji nije dostavio jamstvo za ozbiljnost ponude ako je traženo, odnosno ako dostavljeno jamstvo nije valjano,
* ponudu ponuditelja koji nije dokazao svoju sposobnost u skladu s pozivom za dostavu ponuda, ako je traženo
* ponudu čija je cijena veća od procijenjene vrijednosti predmeta nabave,
* ponudu koja je suprotna odredbama poziva za dostavu ponuda,
* ponudu u kojoj cijena nije iskazana u apsolutnom iznosu,
* ponudu koja ne ispunjava uvjete vezane za svojstva predmeta nabave, te time ne ispunjava zahtjeve iz dokumentacije za nadmetanje,
* ponude ponuditelja koji je dostavio dvije ili više ponuda u kojima je ponuditelj,
* ponudu nepozvanog gospodarskog subjekta.

Dom je obvezan poništiti postupak jednostavne nabave ako:

* nije pristigla nijedna ponuda,
* nakon isključenja odbijanja ponuda ne preostane nijedna valjana ponuda.

Dom može poništiti postupak javne nabave ako:

* postanu poznate okolnosti zbog kojih ne bi došlo do pokretanja postupka javne nabave da su bile poznate prije;
* postanu poznate okolnosti zbog kojih bi došlo do sadržajno bitno drugačijeg poziva za dostavu ponuda su bile poznate prije
* ako je cijena najpovoljnije ponude veća od osiguranih sredstava u financijskom planu Doma.

**ŽALBA**

**Članak 22.**

Na postupak provedbe jednostavne nabave kao i na odabir najpovoljnijeg ponuditelja žalba nije dopuštena.

**ZAVRŠNE ODREDBE**

**Članak 23.**

U slučaju izmjena i dopuna Zakona o javnoj nabavi u dijelu koji se odnosi na promjenu vrijednosnih pragova jednostavne nabave, odredbe ovog Pravilnika će se do izmjene odredaba ovog Pravilnika na odgovarajući način primjenjivati na nove vrijednosti pragova.

**Članak 24.**

Ovaj Pravilnik stupa na snagu s danom donošenja, a objavljuje se na internetskim stranicama Doma.

PREDSJEDNIK

UPRAVNOG VIJEĆA:

mr. Grgo Jelinić

URBROJ: 01- 65 / 2017.